[{"text_idx": "#000006", "text": "Lia Tatoli ba Governu da Sia"}, {"text_idx": "#000008", "text": "\u201cNu\u2019udar Timoroan hakarak dehan de\u2019it katak iha loron 30 de Agustu 1999, dadeer nakukun de\u2019it populasaun sira forma ona iha sentru votasaun hotu maske moris iha ameasa, intimidasaun, mate nia laran maibe\u0301 firme metin nafatin hodi deside distinu rai no povu ida ne\u2019e nian, ikus mai sai Nasaun soberana iha Reziaun Sudeste Aziatiku,\u201d hato\u2019o husi Rafael Savio ba Time Timor liuhusi entrevista badak iha nia knar fatin Balide \u2013 Dili, tersa(29/08)."}, {"text_idx": "#000009", "text": "Parte importante ida rekonese mo\u0301s papel Falintil inklui organizasaun rezistensia no grupu sira hotu tantu iha movimentu ne\u2019ebe\u0301 apoiu ba luta livertasaun nasional, liu \u2013liu antes hakat ba faze realizasaun loron konsulta popular iha loron 30 fulan Agustu tinan 1999."}, {"text_idx": "#000010", "text": "\u201cIta labele haluha papel no valor luta husi Frenti tolu durante iha prosesu ba livertasaun nasional hanesan Frenti Armada, Klandestina no Frenti Diplomatika, inklui mo\u0301s movimentu sira hotu, ne\u2019ebe\u0301 mai husi Joven inklui apoiu solidariedade husi nivel internasional ninian,\u201d hato\u2019o husi Rafael Savio."}, {"text_idx": "#000012", "text": "Parte importante ida, nu\u2019udar edukador ne\u2019ebe\u0301 hala\u2019o knar iha eskola Cristal, nivel ensinu sekundaria nian ladun konkorda ho asaun konflitu sira ne\u2019ebe\u0301 sempre mosu iha kapital Dili no nivel Munisipi\u0301u, relasiona ho konfrontasaun entre grupu arte marsiais no rituais sira, liu \u2013liu envolve direta husi joven sira(idade pridutivu) hanesan futuru ba Nasaun."}, {"text_idx": "#000014", "text": "\u201cPrimeiru nu\u2019udar inan \u2013 aman, edukador, sidadaun sente triste haree ita nia joven sira la dame malu. Gosta provoka malu hodi estrega ema nia uma, inklui sasan. Tenke iha hanoin ida katak tempu liverdade ezizi Joven sira buka aproveita tempu hodi estuda, servisu, nune\u2019e prepara aan ba futuru,\u201d nia husu hodi hato\u2019o ba Joven Timoroan."}, {"text_idx": "#000015", "text": "Tuir sidadaun ne\u2019e nia hanoin ida katak, se de\u2019it bele envolve aan iha grupu arte marsiais no rituais sira, maibe tenke konsidera ida ne\u2019e hanesan atividade desportiva ba treina fizika nian no hanesan arte."}, {"text_idx": "#000016", "text": "\u201cPrimeiru bainhira tama iha grupu arte marsiais no rituais labele mai ho hanoin kria de\u2019it problema ou haree ema seluk hanesan adversariu. Arte marsiais nu\u2019udar asuntu desportiva. Se treina hotu mak halo problema hodi baku ema arbiru de\u2019it, asalta malu iha dalan, sona malu, halo ema seluk moris lahakmatek ida ne\u2019e krime. Autoridade mak bele foti medida,\u201d hato\u2019o husi Rafael"}, {"text_idx": "#000017", "text": "Tanba ne\u2019e, Sr Rafael Savio husu ba inan \u2013 aman, autoridade lokal nivel aldeia, suku bairo atu kontrola didiak joventude sira hodi minimiza konflitu no aktu violentu ne\u2019ebe fo\u0301 ameasa ba estabalidade nasional."}, {"text_idx": "#000018", "text": "\u201cInan \u2013 aman tenke kontrola oan sira, autoridade lokal, igreja no eskola tenke buka hatene joven sira ne\u2019ebe\u0301 sempre halo problema iha bairo hodi identifika sira, nune\u2019e hamutuk ho igreja, edukador kontinua eduka no realiza formasaun iha etika \u2013 moral nune\u2019e prepara joventude sira ba futuru\u201d. Hato\u2019o hodi hakotu."}, {"text_idx": "#000019", "text": "Antes ne\u2019e, iha loron 11 fulan Agustu tinan 2023, Presidente da Repu\u0301blika Dr. Jose\u0301 Ramos Horta, liuhusi GMN TV rekonese, Estadu lakon kredibilidade kontrola konfrontu entre grupu arte marsiais\u2013 rituais sira iha rai laran tanba kontinua ataka malu iha aldeia, suku bairo, laran halo komunidade moris sentre lahakmatek no trauma."}, {"text_idx": "#000020", "text": "Husi parte seluk Fundasaun Mahein(FM), ne\u2019ebe\u0301 tau matan ba setor Siguransa liuhusi diretor Nelson Belo, hato\u2019o idea ida ba Estadu liu \u2013liu konselu Siguransa Estadu nian presiza halo intervensaun politika hodi haree ba membru ka oknum arte marsiais no rituais sira ne\u2019ebe sempre kria problema lori impaktu ba kestaun estabilidade."}, {"text_idx": "#000021", "text": "\u201cHusu ba konsellu Siguransa Estadu presiza halo intervensaun politika hodi haree ba konfrontasaun entre oknum husi grupu arte sira, liuhusi intervensaun husi parte politika, la\u2019o\u0301s ho atuasaun ne\u2019ebe\u0301 hala\u2019o husi Polisia sira iha terenu\u201d. Lian Nelson Belo liuhusi Media GMN TV iha loron 10 fulan Agustu 2023."}, {"text_idx": "#000023", "text": "Konfirmasaun balu husi lider arte marsiais nian liuhusi Media nasional publika iha kanal oin \u2013 oin hodi rekonese, biar membru ka oknum sira halo problema maibe\u0301 la\u2019o\u0301s lider ka dirijente sira mak haruka halo problema hodi estraga ema nia uma, ka asalta malu iha aldeia, suku no bairo."}, {"text_idx": "#000024", "text": "\u201cIta la orienta membru sira ida \u2013 idak katak, imi tenke halo problema. Ida ne\u2019e aktu husi oknum ida- idak, iha ne\u2019ebe\u0301 lori problema pesoal, problem rai inklui asuntu seluk hanesan odiu malu partikular ninian\u201d, lian husi dijente ida husi grupu Arte marsiais balu iha Dili, fulan Agustu 2023."}, {"text_idx": "#000025", "text": "Husi parte seluk hodi minimiza konfrontasaun entre grupu arte marsiaias \u2013 rituais iha rai laran, Komisaun Reguladora Arte Marsiais konvida orador husi parte Igreja, Sociedade Civil iha fulan Agustu 2023 hamukut ho IKS \u2013 TL, realiza treinamentu balu iha Salaun Laline Larigutu, hodi mentaliza foinsa\u2019e sira nia hanoin, vizaun oinsa hamenus konflitu, liu \u2013liu entre grupu arte marsiais sira, hodi kontibui di\u2019ak liutan ba kestaun paz no estalidade iha Timor \u2013 Leste.***(TTM)"}]